ประกาศสำนักงานคณะกรรมการอาหารและยา เรื่อง การจดแจ้งเครื่องสำอางที่ผลิตหรือนำเข้าเฉพาะเพื่อการส่งออกเท่านั้น โดยมีคุณภาพ มาตรฐาน ฉลาก หรือรายละเอียดอื่นๆ ตามที่ผู้สั่งซื้อกำหนด พ.ศ. 2561

ประกาศสำนักงานคณะกรรมการอาหารและยา
เรื่อง
การจดแจ้งเครื่องสำอางที่ผลิตหรือนำเข้าเฉพาะเพื่อการส่งออกเท่านั้น
โดยมีคุณภาพ
มาตรฐาน ฉลาก หรือรายละเอียดอื่น ๆ ตามที่ผู้สั่งซื้อกำหนด
พ.ศ. ๒๕๖๑

อาศัยอำนาจตามความในมาตรา
๓๕ วรรคหนึ่งแห่งพระราชบัญญัติเครื่องสำอาง พ.ศ. ๒๕๕๘ เลขาธิการคณะกรรมการอาหารและยาโดยความเห็นชอบของคณะกรรมการเครื่องสำอาง
ในการประชุมครั้งที่ ๒/๒๕๖๑ เมื่อวันที่ ๗ สิงหาคม ๒๕๖๑ ออกประกาศไว้ ดังต่อไปนี้

ข้อ
๑  ผู้ผลิตหรือผู้นำเข้าที่จะผลิตหรือนำเข้าเครื่องสำอางเฉพาะเพื่อการส่งออกเท่านั้นโดยมีคุณภาพ
มาตรฐาน ฉลาก หรือรายละเอียดอื่น ๆ ตามที่ผู้สั่งซื้อกำหนด ซึ่งแตกต่างจากคุณภาพมาตรฐาน ฉลาก หรือรายละเอียดอื่น ๆ
ของเครื่องสำอางที่วางขายในประเทศไทย และไม่เข้าข่ายเป็น ยา อาหาร
วัตถุที่ออกฤทธิ์ต่อจิตและประสาท ยาเสพติดให้โทษ วัตถุอันตราย หรือเครื่องมือแพทย์ในประเทศไทย
จะต้องจดแจ้งรายละเอียดของเครื่องสำอางนั้นก่อนผลิตหรือก่อนนำเข้า
และห้ามมิให้ขายเครื่องสำอางดังกล่าวในราชอาณาจักร

ข้อ
๒  การจดแจ้งเครื่องสำอางที่มีคุณภาพ
มาตรฐาน ฉลาก หรือรายละเอียดอื่น ๆแตกต่างจากเครื่องสำอางที่วางขายในประเทศไทย
จะต้องยื่นเอกสารหลักฐานเพิ่มเติมนอกเหนือจากการจดแจ้งตามประกาศกระทรวงสาธารณสุขว่าด้วยการจดแจ้ง
การออกใบรับจดแจ้ง การต่ออายุใบรับจดแจ้งการแก้ไขรายการใบรับจดแจ้ง
และการออกใบแทนใบรับจดแจ้งเครื่องสำอางดังนี้
(๑)
หลักฐานการสั่งซื้อเครื่องสำอาง
(๒) ข้อมูลกฎระเบียบหรือหนังสือรับรองที่ออกโดยหน่วยงานของรัฐของประเทศคู่ค้าที่แสดงว่าผลิตภัณฑ์ดังกล่าวสามารถวางขายในประเทศคู่ค้าได้

ข้อ
๓  กรณีที่มีการใช้รายการสารตามมาตรา
๖ (๒)
ที่ได้รับการยกเว้นไว้ในบัญชีแนบท้ายประกาศกระทรวงสาธารณสุขว่าด้วยชื่อวัตถุที่ห้ามใช้เป็นส่วนผสมในการผลิตเครื่องสำอาง
จะต้องยื่นเอกสารหลักฐานเพิ่มเติมนอกเหนือจากการจดแจ้งตามประกาศกระทรวงสาธารณสุข
ว่าด้วยการจดแจ้ง การออกใบรับจดแจ้งการต่ออายุใบรับจดแจ้ง
การแก้ไขรายการใบรับจดแจ้ง และการออกใบแทนใบรับจดแจ้งเครื่องสำอางดังนี้
(๑) หลักฐานการสั่งซื้อเครื่องสำอาง
(๒) ข้อมูลกฎระเบียบหรือหนังสือรับรองที่ออกโดยหน่วยงานของรัฐของประเทศคู่ค้าที่แสดงว่าสารดังกล่าวใช้เป็นส่วนผสมในเครื่องสำอางได้ตามกฎหมาย
(๓) หนังสือรับรองที่ออกโดยหน่วยงานของรัฐที่แสดงว่าสถานที่ผลิตเครื่องสำอางดังกล่าวมีวิธีการควบคุม
ดูแลรักษาความสะอาดอย่างถูกต้องและสม่ำเสมอ ดังต่อไปนี้
ก.
มีวิธีการจัดการที่ดีในการควบคุมของเสียจากการดำเนินการผลิต
รวมทั้งกากตะกอนหรือสิ่งตกค้างต่าง ๆ ที่ถูกปล่อยออกจากสถานที่ผลิตซึ่งก่อให้เกิด
หรืออาจก่อให้เกิดผลกระทบต่อคุณภาพสิ่งแวดล้อม
หรือภาวะที่เป็นอันตรายต่อสุขอนามัยของประชาชน
ข.
มีวิธีกำจัดขยะมูลฝอยที่เหมาะสม
ค. จัดให้มีระบบระบายน้ำทิ้งและการกำจัดของเสียที่เหมาะสมและมีประสิทธิภาพ
(๔)
ผ่านการตรวจสถานที่ตามประกาศกระทรวงสาธารณสุขว่าด้วยหลักเกณฑ์ วิธีการ
และเงื่อนไขในการผลิตหรือนำเข้าเครื่องสำอาง

ข้อ
๔  ผู้จดแจ้งต้องจัดทำรายงานการผลิตหรือนำเข้าตามแบบรายงานการผลิต
หรือนำเข้าเครื่องสำอางเฉพาะเพื่อการส่งออกโดยมีคุณภาพ
มาตรฐานตามที่ผู้สั่งซื้อกำหนดตามแบบ รง.ค.๑ แนบท้ายประกาศนี้
เก็บไว้พร้อมให้เจ้าหน้าที่ตรวจสอบเป็นระยะเวลาไม่น้อยกว่า ๕ ปี
นับแต่วันที่ผลิตหรือนำเข้า

ข้อ
๕[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๕ สิงหาคม พ.ศ. ๒๕๖๑
วันชัย  สัตยาวุฒิพงศ์
เลขาธิการคณะกรรมการอาหารและยา

[เอกสารแนบท้าย]

๑.
รายงานการผลิตหรือนำเข้าเครื่องสำอางเฉพาะเพื่อการส่งออกโดยมีคุณภาพ มาตรฐาน ฉลาก
หรือรายละเอียดอื่น ๆ ตามที่ผู้สั่งซื้อกำหนด แบบ รง.ค.๑

(ดูภาพจากข้อมูลกฎหมาย)

วิวรรธน์/จัดทำ
๒๗ กันยายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๑๖ ง/หน้า ๑๐/๕ กันยายน ๒๕๖๑